Haapsalu koguduse algatatud kellaprojekt läheb maksma ligi 684 000 krooni. See on esialgsest ligi 100 000 krooni rohkem, sest muinsuskaitse nõudel tuleb teha ka uus toolvärk, s.o jämedaist tammepalkidest süsteem, millele kellad toetuvad.  Vana toolvärk, millel on ühte tammepalki uuristatud aastaarv 1721, pannakse vahitornis korrus allpool uuesti kokku ja eksponeeritakse muinsusena. Mäevälja sõnul on vana toolvärk  nii väärtuslik, et parandamine ja uute kellade järgi kohendamine pole mõeldav. Vana toolvärgi ülespanekuks praeguses projektis raha pole.  Praegu on olemas 420 000 krooni. Sellest 300 000 krooni on linna eelarvest, 120 000 on annetajate raha. Lepingu allkirjastamise juures viibinud linnapea Ingrid Danilov ütles, et linnavalitsus sõlmib kogudusega sihtfinantseerimislepingu.  Salumäe ütles, et kogudus loodab ka riigilt tuge, kuid praegu veel lepingut kultuuriministeeriumiga ei ole. «Oleme tänulikud  kõigile annetajaile,» ütles Salumäe.